CELEX: 32022D0986
Language: ro
Date: 2022-06-23 00:00:00
Title: Decizia de punere în aplicare (UE) 2022/986 a Comisiei din 23 iunie 2022 de neaprobare a substanței N-(3-aminopropil)-N-dodecilpropan-1,3-diamină ca substanță activă existentă destinată utilizării în produsele biocide din tipul de produs 8 (Text cu relevanță pentru SEE)

24.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 167/111
               
            
         DECIZIA DE PUNERE ÎN APLICARE (UE) 2022/986 A COMISIEI
         din 23 iunie 2022
         de neaprobare a substanței N-(3-aminopropil)-N-dodecilpropan-1,3-diamină ca substanță activă existentă destinată utilizării în produsele biocide din tipul de produs 8
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
         întrucât:
         
                     (1)
                  
                  
                     Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei eventuale aprobări pentru utilizare în produse biocide. Această listă include substanța N-(3-aminopropil)-N-dodecilpropan-1,3-diamină (Nr. CE: 219-145-8; Nr. CAS: 2372-82-9).
                  
               
                     (2)
                  
                  
                     Substanța N-(3-aminopropil)-N-dodecilpropan-1,3-diamină a fost evaluată în vederea utilizării în produsele biocide din tipul de produs 8, produse de întreținere a lemnului, astfel cum este descris în anexa V la Directiva 98/8/CE a Parlamentului European și a Consiliului (3), care corespunde tipului de produs 8 astfel cum este descris în anexa V la Regulamentul (UE) nr. 528/2012.
                  
               
                     (3)
                  
                  
                     Portugalia a fost desemnată ca stat membru raportor, iar autoritatea sa competentă responsabilă de evaluări a transmis Comisiei, la 9 noiembrie 2005, raportul de evaluare împreună cu concluziile sale. După prezentarea raportului de evaluare, au avut loc discuții în cadrul unor reuniuni tehnice organizate de Comisie și, după 1 septembrie 2013, de Agenția Europeană pentru Produse Chimice (denumită în continuare „agenția”).
                  
               
                     (4)
                  
                  
                     Din articolul 90 alineatul (2) din Regulamentul (UE) nr. 528/2012 se poate deduce că substanțele pentru care evaluarea statelor membre a fost finalizată până la 1 septembrie 2013 trebuie să fie evaluate în conformitate cu dispozițiile Directivei 98/8/CE.
                  
               
                     (5)
                  
                  
                     În conformitate cu articolul 75 alineatul (1) din Regulamentul (UE) nr. 528/2012, Comitetul pentru produse biocide pregătește avizul agenției cu privire la cererile de aprobare a substanțelor active. În conformitate cu articolul 7 alineatul (2) din Regulamentul delegat (UE) nr. 1062/2014, Comitetul pentru produse biocide a adoptat avizul agenției la 2 decembrie 2020 (4), ținând seama de concluziile autorității competente responsabile de evaluare.
                  
               
                     (6)
                  
                  
                     Se poate deduce din avizul respectiv că este de așteptat ca produsele biocide din tipul de produs 8 care conțin N-(3-aminopropil)-N-dodecilpropan-1,3-diamină să nu îndeplinească criteriile prevăzute la articolul 5 alineatul (1) litera (b) din Directiva 98/8/CE, care corespund criteriilor prevăzute la articolul 19 alineatul (1) litera (b) din Regulamentul (UE) nr. 528/2012, deoarece au fost identificate riscuri inacceptabile pentru sănătatea umană și nu a putut fi identificată nicio măsură adecvată de atenuare a riscurilor.
                  
               
                     (7)
                  
                  
                     În cadrul discuțiilor cu reprezentanții statelor membre în cadrul Comitetului permanent pentru produse biocide, s-a considerat că evaluarea a fost efectuată în condițiile de utilizare cele mai defavorabile în mod realist și că limitarea numărului de cicluri de tratare a lemnului la două pe zi per operator nu ar fi o măsură adecvată de reducere a riscurilor identificate pentru sănătatea umană la un nivel acceptabil, din cauza dificultăților de asigurare a respectării legii și de control.
                  
               
                     (8)
                  
                  
                     Ținând seama de avizul agenției și de discuțiile din cadrul Comitetului permanent pentru produse biocide, nu este adecvat să se aprobe utilizarea substanței N-(3-aminopropil)-N-dodecilpropan-1,3-diamină în produsele biocide din tipul de produs 8.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Substanța N-(3-aminopropil)-N-dodecilpropan-1,3-diamină (Nr. CE: 219-145-8; Nr. CAS: 2372-82-9) nu se aprobă ca substanță activă destinată utilizării în produsele biocide din tipul de produs 8.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 23 iunie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
         
            (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).
         
            (4)  Aviz al Comitetului pentru produse biocide privind cererea de aprobare a substanței active: N-(3-aminopropil)-N-dodecilpropan-1,3-diamină, tip de produs: 8, ECHA/BPC/270/2020, adoptat la 2 decembrie 2020.